SET ปิดเช้าดิ่งเกือบ 13จุด ฟากเอเชียแดงยกแผง หวั่นสงครามการค้าระอุ บ่ายเสี่ยงหลุด1,700จุด
SET ปิดเช้าดิ่งเกือบ 13จุด ฟากเอเชียแดงยกแผง หวั่นสงครามการค้าระอุ บ่ายเสี่ยงหลุด1,700จุด โดยดัชนีปิดเช้านี้ที่ระดับ 1,701.63 จุด ลดลง 12.78 จุด หรือ 0.75% มูลค่าการซื้อขาย 2.54 หมื่นลบ.
5 ก.ย. 2561

ผู้สื่อข่าวรายงานว่า ดัชนีตลาดหุ้นไทย SET ปิดเช้านี้ (5 ก.ย.) ระดับ 1,701.63 จุด ลดลง 12.78 จุด หรือ 0.75% มูลค่าการซื้อขาย 2.54 หมื่นลบ.
ด้าน นายกิติชาญ ศิริสุขอาชา ผู้อำนวยการอาวุโสฝ่ายวิเคราะห์หลักทรัพย์รายย่อย บล.ซีจีเอส-ซีไอเอ็มบี (ประเทศไทย) เปิดเผยว่า ตลาดหุ้นไทยเช้านี้คาดว่าจะปรับฐานตามตลาดหุ้นในภูมิภาคเอเชียที่เช้านี้ต่างปรับตัวลงกันเป็นส่วนใหญ่ ยกเว้นตลาดหุ้นไต้หวัน แต่ก็มีตลาดหุ้นจีน และตลาดหุ้นฮ่องกง ปรับตัวลงมาก เนื่องจากมีความกังวลในเรื่องเจรจาการค้าระหว่างสหรัฐฯ และแคนาดา ที่จะมีการเจรจากันในวันนี้
อีกทั้ง ประเด็นการค้าสหรัฐฯ กับจีน ที่ทางสหรัฐฯใกล้เวลาจะจบการทำประชาพิจารณ์แล้ว ซึ่งหลังจากจบการทำประชาพิจารณ์ทางสหรัฐฯก็พร้อมที่จะตั้งกำแพงภาษีขึ้น มองว่าถ้าเรียกเก็บภาษีนำเข้าสินค้าจากจีนในอัตรา 25% ก็คาดว่าตลาดหุ้นทั่วโลกจะปรับตัวลงกัน แต่ถ้ายังไม่มีความชัดเจนหรือคิดภาษีน้อยกว่านี้ ก็อาจจะทำให้ตลาดฯแกว่งไซด์เวย์
นอกจากนี้ ในเรื่องของค่าเงินอ่อนค่าในตลาดเกิดใหม่ (Emerging Market) ซึ่งก่อนหน้านี้ก็มีเรื่องค่าเงินของตุรกี และอาร์เจนตินา อ่อนค่ามาก แต่ตอนนี้เริ่มมีอีกหลายประเทศที่ค่าเงินอ่อนค่าเช่นเดียวกัน อย่างอินโดนีเซีย ค่าเงินอ่อนค่าในรอบ 20 ปี, อินเดียค่าเงินอ่อนค่ามากสุด และอิหร่านก็ค่าเงินอ่อนค่ามากเช่นกัน ซึ่งสร้างความกังวลว่าเศรษฐกิจจะมีปัญหาไปด้วย และเม็ดเงินก็จะไหลออกจาก Emerging Market ซึ่งกดดันให้เกิดแรงขาย และรวมไปถึงหุ้นไทยที่อาจได้รับผลกระทบด้วย
พร้อมให้แนวรับ 1,700 จุด ส่วนแนวต้าน 1,720 จุด
 
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
CPALL มูลค่าการซื้อขาย 3,150.61ล้านบาท ปิดที่ 65.75 บาท ลดลง 1.25 บาท
PTT มูลค่าการซื้อขาย 1,615.95 ล้านบาท ปิดที่ 51.75 บาท ลดลง 0.50 บาท
PTTGC มูลค่าการซื้อขาย 990.28 ล้านบาท ปิดที่ 79.75 บาท ลดลง 0.50 บาท
IVL มูลค่าการซื้อขาย 787.85 ล้านบาท ปิดที่ 58.00 บาท ลดลง 0.25 บาท
KBANK มูลค่าการซื้อขาย 718.65 ล้านบาท ปิดที่ 209.00 บาท ลดลง 3.00 บาท
 
ตลาดเอเชีย ณ เวลา 13.01 น.

 